
Læreplads 1965


Klokken er lidt over seks den første mandag i november.


Det er stadig mørkt, og der driver en iskold vind gennem den mennesketomme og søvnige gade. Vinden er kraftig, og fuld af hårde regndråber, der næsten føles som hagl. Efterårets visne blade, hvirvler rundt i flade cirkler langs husmure og porte, inden de falder til hvile i indhak, kælderskakter og hushjørner.


Gadens lave grå etageejendomme ligger stille hen. Der er så småt begyndt at trænge tændt lys ud fra flere af husfacadernes små vinduer. Gadelygterne lyser kun i små cirkler den genskinnende asfalt op. Resten ligger halv-skummelt tilbage i gadens eget mørke.


En tøffende bil og en enkelt cykellist kommer hastende forbi. Begge med retning mod Amagerbrogade. Det samme gør en mand, der er iført en stor mørk frakke, der næsten når ned til fortovets asfalt. Under armen bærer han en lille brun lædermappe, der ikke indeholder andet end en madkasse. Han går lidt foroverbøjet, og ser ned for at beskytte sine øjne mod regnen. Han er væk i mørket i ét nu, og gaden er atter mennesketom.


Midt i gaden er der en ældre noget nedslidt etageejendom, hvor et sort firkantet hul midt i husrækken, gør det ud for at være en port ind til en baggård, hvor der ligger en række høje værkstedsbygninger. I porten står en spinkel og lidt forvokset dreng eller ung mand på omkring 15 år. Han står og skutter sig i sit splinternye blå arbejdstøj. Porten er mindre oplyst end ude på gaden, og der lugter gennemtrængende af kattepis. Det lidt lys, der trods alt er, kommer fra en blotlagt pære i portens loft, der kaster et gulligt lys over den unge mand. Lyset er dog så svagt, at det ikke kaster skygger på de skidenbrune vægge, som indrammer porten.


Den unge mand står og hundefryser. Han prøver at holde varmen, ved at trække kraven på hans alt for tynde arbejdsjakke op omkring ørerne. Han forsøger sig også med et par kuskeslag, men det er han ikke videre god til, og meget varme i kroppen får han ikke af sine mange armsving. Hans tynde bens siteren forplanter sig helt ned til de nyindkøbte træsko, der larmer mod de ujævne brosten, der nærmest ligner noget, som brolæggere i fordums tid skødesløst har smidt ind i porten. Lidt hulter til bulter. Sandheden er, at det er tidens slid og ælde, der gennem mange, mange år, uden ordentlig vedligeholdelse, har skabt dette landskab af brosten.


Han er kommet tidligt. Alt for tidligt. Men her den første dag, hvor han skal begynde på sin nye læreplads, vil det ikke se godt ud, at han kommer for sent.


Det er i hvert tilfælde det, som hans mor sagde her til morgen, da han blev vækket.


Han er mødt op foran den store fem etagers værkstedsbygning, der ligger gemt inde i baggården.


Han er kommet et kvarters tid før arbejdsdagens begyndelse. Der er ikke et øje at se - hverken i eller foran værkstedet. Han går rundt om den tomme bygning, men finder ingen døre, der ikke er låst, og som han kan komme ind ad.


Der er ikke andet for, end at gå tilbage og vente i porten. Men rigtig læ fra den bidende kolde og våde vind, er der ikke tale om.


Gaden er en af de mindre sidegader til Amagerbrogade, der hører til en af Amagers store trafikårer. Forhusene i den lille gade består mest af grå lave tre- og fireetages bygninger fra begyndelsen af 1900-tallet, måske flere fra slutningen af 1800-tallet.


Etageejendommene har alle forskellige størrelser og i forskellige gråfesne farver. Det er som om de står og læner, ja, nærmest knubber sig op ad hinanden. Store og små huse klemt ind imellem hinanden. Det er tydeligt at se, at de højeste af husene, nogle op til fjerde femte sal, er de nyeste, og har synlige røde murstensfacader, mens gadens ældre huse er lavere og stort set alle i gråpudset sten.


Det er som om, de nyere huse er forberedt på, at gaden engang ud i fremtiden skal gøres bredere, da de typisk er trukket en meter eller to tilbage fra fortovet i forhold til gadens ældste huse.


Slid og manglende vedligehold er dog udtalt for dem alle. Nyere såvel som ældre husfacader.


Trøstesløshed er det rette ord.


Store fugtskjolder og pudshuller på husenes facader er fremtrædende. Stort set bag alle husene ud mod gaden er der baggårde med beboelse eller værksteder i et syndigt rod. Stakitter og blikskraldespande fylder godt i de snævre gårdsrum. Rod og cykler ligger henslæbt langs murene og ned i kælderskaktene.


Mange af bag- og sidebygningerne, og ikke mindst værkstedsbygningerne, er som regel højere end forhusene. De er givetvis bygget mange år efter, at forhusene blev opført. De er samtidig af en væsentlig dårligere byggekvalitet.


Mere nedslidte, mere fugtskadede.


Den unge mand i porten står og spejder op og ned ad gaden, og ser efter et stykke tid en gammel cremefarvet Skoda hoste sig gennem blæst og regn. Den drejer ind ad den port, hvor han står. Blylugten fra bilens benzinudstødning står stille i det lille portrum. En ældre mand, måske i slutningen af halvtredserne eller i begyndelsen af tresserne, med stærk røgfarvede tænder ruller lidt besværligt sideruden ned, og tager den rygende cerut ud af munden, og råber inde fra bilens indre:


- Er det dig, der er Benny, vores nye læredreng?


Den unge mand kan kun bekræfte, at han er den person, som manden antager, han er:


- Jo, jo, det er mig.


- Jeg er på værkstedet om et par minutter. Jeg skal lige finde en parkeringsplads, bliver der svaret fra bilens indre.


Den unge mand, Benny, går tilbage til værkstedsbygningen, hvorfra han lige er kommet, og venter på, at manden fra Skoda’en kommer tilbage.


Det gør han efter et lille minuts tid.


Med en fremstrakt hård og barkede hånd, byder manden fra Skoda’en den unge mand velkommen:


- Jeg er værkfører her på stedet. Jeg hedder Johansen. Mester kommer først op ad formiddagen, men ham har du jo hilst på, ikke?


Benny nikker bekræftende:


- Jo, jo, det tror jeg nok.


Usikkerheden kommer sig af, at Benny ikke er klar over, at den mand som han og hans mor snakkede med for 14 dage siden, bliver kaldt Mester af værkføreren.


Johansen finder sine nøgler frem, og låser dem begge to ind på værkstedet:


- Nu skal jeg vise dig, hvor du har dit skab. Jeg kan se, at du allerede har arbejdstøjet på, men du skal jo have et sted at lægge din madkasse. Arbejdstiden starter først kl. halvsyv, og de fleste af medarbejderne kommer omklædt – og som altid i absolut sidste minut. Det er nu ikke en opfordring.


Omklædningsrummet er et lille smalt indelukke med nogle ret bulede gråmalede stålskabe på begge sider af væggene. For enden af omklædningsrummet er der en stor blankslidt stålvask, der minder om et slags ædetrug til heste i en stald. Over ståltruet er monteret et langt vandret galvaniseret stålrør, hvorpå der stikker et par fritlagte vandhaner ud, hvorfra der kun løber koldt vand.


Det er omklædningsfaciliteterne i al deres herlighed.


I løbet af ganske få minutter møder de andre ind på værkstedet. Alle der kommer ind i omklædningsrummet, er allerede omklædte i arbejdstøj. Nogle har dog en frakke eller jakke uden på deres arbejdstøj, som de hænger ind i deres små aflåste stålskabe, sammen med deres medbragte tasker eller madkasser.


Undtagelsen er metalsliberen. Han, der er kommet på knallert helt ude fra Ydre Nørrebro, klæder om fra sit civile knallerttøj til et sæt meget støvet og yderst beskidt arbejdstøj, der hænger der fra dagen før. Ja, fra mange dage før – måske måneder.


Det er en blandet flok af ældre og yngre mænd, der møder ind – ingen kvinder er der at se. Nogle af de ældre mænd hilser lidt morgengnavne på Benny.


Siger ”Velkommen”, og går ellers hen og står og piller lidt ved deres eget værktøj, der ligger på deres bulede metal-filebænke, hvorpå der er monteret en stor og gedigen skruestik. De har tilsyneladende ikke meget interesse i at snakke med den spinkle unge mand, der alligevel ligner en, der er kommet lidt for tidligt ud på arbejdsmarkedet.


En af svendene tænder for sin transistorradio, der står midt på filebænken, og som er helt overgroet af gammelt støv og snavs. Ud af den skrattende højtaler lyder en af tidens mest hotteste sangere: Gustav Winckler med Hvide Måge.


Hvide måge, hils mine kære,


hvide måge, flyv nu hjem og hils fra mig.


Hvide måge, vinden vil bære


over bølgerne den lange, lange vej.


- Sikken en gang baljepis, når Benny at tænke, men siger af gode grunde ikke noget. Han har ikke behov for at sige, at han kun hører musik fra Radio Mekur eller Efter Skoletid.


Han har ikke råd til at købe de nye plader, men han optager det meste af sin musik på en lille Tandberg-spolebåndoptager, som han købte for sine surt indsamlede konfirmationspenge sidste år.


Der er efter Bennys mening, anderledes gang i Rolling Stones Last Time som han nåede at få optaget i går eftermiddags fra Efter Skoletid.


Det er ikke fordi, at Benny forstår teksterne på Last Time, der er på engelsk. For det gør han ikke, men lyd og rytme har et helt anderledes og ungdommeligt svung over sig, end Winklers Hvide Måge, der for ham er indbegrebet, af alt hvad han forstår ved kedsommelig og lang søndag - og ikke mindst Giro 413.


En helt anderledes velkomst får Benny af de yngre lærlinge, der langsomt møder ind på værkstedet.


- Jeg hedder Freddy, og hvad hedder du så? Er du den nye lærling?


- Ja, fremstammer Benny, og ser op på et firkantet rødmosset ansigt med briller, hvor hagen er begyndt at blive dækket af et tyndt lag af rødt skæg.


- Jeg er ældstelærling her på værkstedet, og er snart udlært. Det er et godt lærested, lyder det belærende fra Freddy.


Så forsvinder han videre ud på værkstedet.


Mindre end et minut senere, dukker der endnu en yngre mand op:


- Hej, hej jeg hedder Brian. Er du ham den nye her?


- Øhh ja, det tror jeg nok, får Benny fremstammet.


- Fint med mig. Jeg er yngstelærling her. Det bliver superfedt, at du skal overtage mit job. Et lortejob for øvrigt, men det går over - hurtigt. Der kommer sikkert en ny idiot om et halvt års tid. Så er det også ovre for dit vedkommende, siger Brian friskt.


Han fortsætter:


- Du følger bare med mig, så skal jeg nok vise dig rundt. Det er sgu ikke så svært.


Brian åbner døren ind til værkstedet, og de går ind i et stort rum, hvor luften er støvet, og har et støvet blåligt skær. En farve der dannes i rum, der bruges meget til svejsning af stål og andet metal. Langs væggene ud mod de gamle nedslidte, beskidte og småsprossede vinduer, står de enkelte filebænke på rad og række.


Nogle af filebænkene er ryddet og ordnet, og de store metalskuffer under bordene er lukket. Andre filebænke ligner nærmest Jerusalems ødelæggelse, hvor værktøjet fra dagen før, ligger og flyder hulter til bulter på bordpladen, så det er umuligt at se filebænkens fastmonterede skruestik. Her stikker forskellige værktøjsdele ud af filebænkens åbenstående metalskuffe.


Midt på værkstedsgulvet står en stor armbolt på en kæmpe træstub. På træstubben ligger der en lille mukkert, og på gulvet står en stor mukkert. Benny ville nok bare kalde dem en lille og stor smedehammer. Han ved ikke bedre.


Langs væggene står der et par elektriske svejseapparater, samt et svejseanlæg på hjul, der består to høje slanke stålflasker – en i rød og en anden i blå.


Brian har påtaget sig rollen at vise rundt og præsentere den nye lærling for resten af værkstedets svende og lærlinge.


Først går han over til en gruppe midaldrende mænd, der står i en klynge og taler om stort og småt. Her står bl.a. Petersen, Larsen, Nielsen, Jensen og Olsen. Det er smedesvende, der har været mange år på værkstedet, og som ikke virker særlig interesseret i den nye spinkle lærling, der står og ser forlegen ud. For dem er det bare endnu en ny læredreng, som de skal belemres med – især hvis han ikke kan tage ordentlig fat.


Benny konstaterer hurtigt, at lærlingene tiltaler svendene ved efternavn og med et ”De”, hvorimod svendene bare siger ”du” til lærlingene, og indbyrdes mellem hinanden.


De bekymrer sig heller ikke om lærlingenes navne, da de alle sammen bare har fællesbetegnelsen – ”læredrenge”.


Brian fører herefter Benny ind bag en skydedør med et stort møgbeskidt vindue. Ind i et ufatteligt støvet rum der fungerer som metalsliberi, og hvor store rustfrie ståltanke bliver højglanspoleret, så de stråler som en hel sol. På en stol henne ved vinduet sidder værkstedets metalsliber, og taler med en arbejdsmand, der står op. De snakker ligesom svendene om morgendagens begivenheder.


De hilser faktisk venligt på den nye lærling, og byder ham velkommen. Metalsliberen er i første omgang lidt svær at forstå. Han taler godt nok dansk, men med en meget tydelig svensk accent, der kræver en vis tilvænning for rigtig at forstå ham.


Benny bemærker, at de som lærlinge er dus med arbejdsmanden og metalsliberen - men alligevel på efternavn.


Den sidste gruppe som Brian præsenterer Benny for, er lærlingegruppen, der består af fire andre unge mænd end ham selv og Brian.


Her er tonen, trods den tidlige morgenstund, både hjertelig, kammeratlig og ikke mindst drillende. Meget af snakken går på gårsdagens pigeerobringer. Ingen spørger ind til sandhedsværdien af disse meget luftige påstande.


En af lærlingene, Henrik, har i løbet af weekenden tilsyneladende scoret en ny ”krage” til en fest om lørdagen. Det vækker alles interesse, og der bliver ikke lagt en dæmper på Henrik sprogbrug. Tværtom, der suppleres pænt med yderligere forslag til oplevelsen af weekendens hændelser. Benny er en smule målløs over historien, men lytter interesseret på. Disse historier er lidt mere vovede, end dem som han ellers i sin tid har hørt i sin skoletid. I lærlingegruppen er man både dus og på fornavne – alligevel er der et vist hierarki – ældstelærlingen, Freddy, bestemmer, hvornår snakken slutter, og arbejdet begynder.


Da de andre lærlinge er ved at gå til deres arbejdsopgaver, tager Brian fat i Benny:


- Nu er det tid til at købe ind til svendene. Tag den trækasse derovre. Så går vi i gang.


Benny ser trækassen. Samler den op, og følger efter Brian.


Den første Brian spørger, er Johansen:


- Hva´ ska´ De ha´ her til morgen?


- Hva´ ska´ jeg ha´, hva´ ska´ jeg ha´? Lad mig nu se. Jo, lad mig få to Faxe Portere, og to Tuborg – og så nogle cerutter… Fem Manne.


Brian tager imod bestillingen. Han skriver det ikke ned. Han kan huske det, da det stort set er den samme bestilling, som han modtager fra Johansen hver morgen.


Benny følger med Brian rundt til de andre svende. Også her er det stort set samme bestillinger, med små variationer.


Den sidste som Brian spørger på værkstedet, er metalsliberen. Her er bestillingen lidt mere varieret. På en blanding af dansk-svensk bestiller han forventelig de to portere og to pilsnere, der ser ud til at være standardmorgenmaden for de fleste af svendene. Metalsliberen har dog et udvidet ønske, der består af en lille flaske snaps – kaldet en Kylling – og så en dåse sort svensk snus.


Inden Brian og Benny forlader metalsliberen, får de yderligere en bestilling på en halv liter mælk. Denne bestilling bliver fulgt op af en lille bemærkning:


- Mælken er nødvendig, da mit arbejde er meget tørt og støvet. Med trækassen under armen sjosker Benny sammen med Brian ud ad porten og ud på gaden.


Gaden er langsom ved at vågne op. Der er kommet meget mere liv i gaden siden han mødte ind på arbejde for en lille times tid siden.


Købmanden på hjørnet er åbnet, og kommislærlingen er ved at slæbe grønne petroleumsdunke ud på gaden. Det samme er grønthandleren, der ligger lige ved siden af. Grønthandlerens dunke er dog blå. Forretningens frugt og grønt er derudover kunstfærdigt opstillet i et stort udendørs jernstativ, så forbipasserende kunder både kan se og beføle de friske varer, der netop er hjemtaget fra Grønttorvet.


Ud for bageren er cykelbuddet ved at være færdigt med sin morgenrute. Han er i gang med at tømme ladet på sin Long John, og bærer brune buttede tomme mælkeflasker tilbage i butikken.


Hele gaden er fyldt med småbutikker af enhver art. De er alle ved at åbne. Der er et ismejeri, en skomager, en vask- og rulleforretning, cigarforretning, butik for arbejdstøj, en glarmester, en aviskiosk, en nøgle bar og en cykelsmed. Der står også et kæmpeskilt, der viser vej til Hovedstadens Brugsforening – bare kaldt HB - der ligger lige rundt om hjørnet.


Værtshusene, hvor der mindst ligger tre inden for Bennys synsfelt, er for længst lukket, og vil først åbne op igen ved tolvtiden. De fleste tørstige sjæle er hjemme for at sove den ud.


Men det er absolut ikke det eneste liv, der er i gaden. Ind gennem gadens mange porte, er der en myriade af små og mellemstore virksomheder. Håndværksvirksomheder, autoværksteder, transportfirmaer, og en enkel ret stor syltetøjsfabrik.


Stort set over alle gadens portåbninger og langs dets sider, er der skilte i mange størrelser og farver, der angiver om ”verdensfirmaet” ligger i første eller anden baggård, i sidebygningen eller oppe på en mezzanin. Mennesker i arbejdstøj myldrer i stort tal ind og ud af de mange portes sorte huller.


Benny og Brian går målrettet hen til kiosken, der ligger på et hushjørne lidt ned ad gaden. Her møder de et par andre lærlinge fra andre værksteder, der er ude i samme ærinde som dem selv.


De køber også ind til svendene – mest øl.


Bag disken i kiosken står en ældre mand iført en kakifarvet kittel. Den bærer tydeligt præg af, at den ikke er vasket for nylig. Manden med kitlen, der har en bred mund med gule tænder og en lille tændt cerut hængende i mundvigen, spørger hvad de to lærlinge ønsker sig denne morgen.


Brian oplister hurtigt sine ønsker.


Mens kakikitlen finder de ønskede varer frem, og Benny putter dem i trækassen, skæver han lidt til siden, for at få et smugkig på de udenlandske billedblade med nøgne soldyrkende damer, der yderst på disken er lagt diskret ved siden af Brevdue- og Tipsbladet. Det er nu ikke helt let at se de spændende billeder, da de frække blade har et bredt mavebælte af gråt papir hen over forsiden. Men solen, strandkanten og de nøgne ben kan dog anes.


Da de bestilte varer er fundet frem, betaler Brian det forlangte beløb.


Lige inden de to lærlinge går ud af kiosken, bestiller Brian to Eiffelcigaretter i ”løs vægt”.


Kakikitlen kigger op for at se, hvem der står i butikken, inden han trækker en skuffe ud under disken, og fra en allerede åbnet pakke Eiffel, tager han to cigaretter ud, og langer dem til Brian, der i samme bevægelse udveksler en enkrone i hånden på Kakikitlen.


Tilbage på værkstedet bliver de bestilte varer leveret til de rette ejermænd. Brian udviser et eminent overblik over, hvad han har købt, til hvilke priser, og hvad han skal modtage af penge eller tilbagebetale til de forskellige svende.


Det går let og gelinde.


Med den lethed som Brian håndterer disse forretninger, gør Benny en smule bekymret. Han ved, eller rettere han formoder, at det snart er hans tur til at blive bydreng på værkstedet, og tvivler helt ærligt på, om han når at blive lige så ferm som Brian til at huske alle bestillingerne.


Der er gået halvanden til to timers tid, siden Benny for første gang kom på værkstedet, til at Brian snakker med en af svendene, Petersen, om Benny måske kan hjælpe ham med at bukke nogle rustfrie stålplader på en kæmpestor pladebukkepresser, der fylder det meste af værkstedets endevæg.


Arbejdet består i, her den første arbejdsdag, at Benny manuelt skal pumpe luft ind i en stor cylinder, der overfører kraft til selve pladebukkepresseren. Det er Petersen, der styrer den store metalplade ind i bukkepressen, og med håndbevægelser til Benny signalerer, at nu skal der pumpes eller lukke luft ud af den hydrauliske pumpe.


Petersen bapper på en lille pibe, hvorfra en lille blå røgsky stiger til vejrs mod et i forvejen temmelig tilrøget loft.


Petersen ser ud til at være godt tilfreds med Bennys indsats. Benny sveder derimod som en besat af at pumpe. Han lægger hele sin spinkle krop bag pumpestangen for at presse den ned. Det går bedre, når der skal lukkes luft ud af den hydrauliske pumpe.


Bennys halvlange Beatles-hår er begyndt at klistre sig til hovedet, og små sveddråber er begyndt at dryppe ned i øjnene.


Petersen ser på den svedige læredreng, og siger lidt belærende:


– Du må sgu ikke gå her på værkstedet med løsthængende hår, det er enormt farligt. Vi har både boremaskiner og drejebænke. Ja, og svejseflammer der kan svitse krøllerne. Du må huske i morgen at have enten hue eller kasket på, så du kan dække din hårmanke til. Det andet er sgu for farligt.


Petersen fortsætter:


– For øvrigt ser det ud af helvedes til med det dér pigehår. Du skal være smed ikke damefrisør. Så hvis du var min hund, blev du fandeme klippet. Så ved du det.


Selvom Benny nok kunne se, at Petersen mente det han sagde, kunne han også se, at det sidste han sagde blev sagt med et smil på læberne.


Han kunne lige så godt fra begyndelsen vænne sig til jargonen på værkstedet.


Der bliver bukket kanter på nogle rustfrie stålplader, der i sidste ende skal blive til industrikøkkenborde. Når alle bukningerne er færdige, bliver de lagt over på nogle træbukke, der står ved siden af kantpresseren. Herfra bliver nogle tilskårede møbelplader skubbet ind under de tynde rustfrie stålplader, hvorefter Petersen svejser bordpladens fire hjørner til med et stort argon svejseapparat.


Der lugter fælt af både svejserøg og brændt træ.


Ud af svejsepistolens munding dannes en lille hidsig ildflamme, der skaber en kraftig blålig lysbue, der oplyser hele værkstedslokalet. Petersen har en svejsehjelm på, som han, uden at røre med hænderne, skubber ned foran sit hoved med en særlig hovedbevægelse – et kraftigt nik, der får hjelmen til at bevæge sig af sig selv. Benny er derimod ubeskyttet, og må se væk, mens det kraftige svejselys står på.


Han bliver også generet af, at svejsningen fortrænger ilten i det store værkstedslokale pga. manglende ventilation. De blålige svejsgasser sløver både Petersen og Benny. Det hele løses ved, at Petersen åbner et af de møgbeskidte vinduer ud til det kolde novembervejr.


Benny holder fast i den ene ende af bordpladen, for at undgå at bordpladen får overbalance og falder ned på gulvet. Bordpladen er både stor og tung, og Benny kommer til at ryste lidt i armene af den store vægt.


Det får Petersen til at reagere prompte:


- Hva’ fanden kan du ikke holde fast? Du holder på den plade, som en nonne holder på en sømandspik, og fortsætter:


- Vi må sgu hellere få fat i en ”Dovendreng”.


Benny er nærmest rundforvirret, og aner ikke, hvad svenden ævler om:


- Ja, det er sgu ikke dig, men den tingest, der står derovre.


Petersen peger over på et stålstativ, der kan reguleres i højden, hvorpå det er muligt at få støtte til at holde den store tunge metalplade i nogenlunde vage. Stålstativet eneste funktion er at kunne understøtte Bennys lidt famlende støtte af det store stålbord. Heraf navnet ”Dovendreng”.


Formiddagen går hurtigt med at gå Petersen til hånde. Det er hårdt, men også hyggeligt. Petersen viser sig at være en ret lun fyr, trods sit lidt bistre udseende, med småkommentarer om alt og intet.


Når han måler op til hvor bukkene i bordpladen skal være, småmumler han: - Nu passe det på et kussehår.


Så får piben et ekstra bab, og Petersen siger, mens han får placeret metalpladen rigtig i metalpressen:


- Kom så læredreng – pump for Helvede.


Det hele bliver dog sagt i en gemytlig tone.


Falder Benny i staver, kommer det rapt fra Petersen:


- Hun tænker sgu nok på dig, men hun må sgu vente, til du kommer hjem.


Nu skal arbejdet gøres.


Der er nu ikke andre, end hans mor der venter på ham, og det tager også et par minutter, inden Benny rigtig forstår, hvad det er, Petersen snakker om.


Ved halvtitiden dukker Mester op. Han går, iført sorte terylenebukser med stramme presfolder og en ternet tweedjakke, rask igennem værkstedet og hilser overfladisk på alle han møder, med en friskfyragtig tone, inden han hurtig forsvinder ind bag en stor glasrude, hvor hans kontor og tegnestue ligger. Der er intet der tyder på, at han specielt har lagt mærke til den nye lærling.


Petersen bemærker tørt:


- Ja, det er så Mester. Ham ser du nok ikke så meget til. Når han er her, så er han for det meste inde på kontoret. Det er ham, der tegner alle de beholdere og borde, som vi går og knokler med. Han er vistnok en dygtig ingeniør, men han er også en værre gnier, der sidder lidt for meget på læderet.


Han klapper sig samtidig på baglommen for at illustrere, at det er pengepungen han hentyder til:


- Nå, lad det nu ligge, han blander sig sjældent i, hvordan vi tilrettelægger vores arbejde. Bare vi gør det godt. Det beskidte arbejde overlader han til Johansen. Han er Mesters skødehund – øhh, værkfører forstås.


Den unge og den ældre vender tilbage til arbejdet – og Mester er glemt.


Klokken lidt i halv tolv kommer Brian tilbage til Benny:


- Nu ska´ vi sgu til at købe ind til svendene. Kan du ikke ta´ trækassen fra i morges?


Benny finder trækassen frem, og sjosker efter Brian rundt til svendene, metalsliberen og arbejdsmanden.


Der skal købes ind til frokostpausen på værkstedet.


De fleste af svendene skal bare have et par øl med fra kiosken og så det obligate Ekstrablad, så Side 9 Pigen kan komme under kyndig mandig drøftelse hen over filebænkene.


Andre svende er mere krævende: En har ikke fået sin madpakke med, og han bestiller hos de to lærlinge 6 halve oppe fra viktualieforretningen på Amagerbrogade. Han vil ikke have de dyre madder. De må ikke koste over 85 øre stykket:


- Og det må Fandeme ikke være de samme.


Smørrebrødsønskerne gør, at nogle af de andre svende, der selv har madpakke med, er sure over at Brian og Benny bliver sendt så lang væk, at de ikke kan få deres øl eller avis til tiden – altså før frokosttid.


De har jo kun en halv times frokostpause, som de udtrykker det.


Ingen tænker tilsyneladende på, at det meste af Brian og Bennys frokostpause går med at være bydrenge for de andre på værkstedet.


Brian har prøvet det før:


- Det er bare så typisk. Der er altid en eller anden idiot, der har glemt sin madpakke, og så tror de bare, at vi er ansat til at springe badut. Jeg tror sgu, at ham der igen har glemt sin madpakke, har problemer med konen. Jeg tror faktisk, at konen er stukket af med en anden. Det forstår man godt. Han er en idiot, for han kan ikke finde ud af en skid.


Brian fortsætter:


- Vi starter med slagteren oppe på Amagerbrogade, for så er den del snuppet.


Brian og Benny går i rask tempo op mod Amagerbrogade. De når frem til forretningen, hvor der allerede står en del kunder indenfor i butikken. Der er ikke andet for, end at trække et nummer i den lille boks, der hænger på væggen lige inden for døren af forretningen – og så ellers vente. Andre håndværkere og kontorarbejdere, ønsker også at købe en frokostmadpakke. De fleste er lærlinge eller kontorelever, og er sikkert ligesom Benny selv, sendt af sted af deres svende eller kontormed-arbejdere.


Benny har allerede på sin første arbejdsdag som lærling fundet ud af, at lærlingeuddannelsen går ud på meget andet end at lære noget om sit fag.


Brian bestiller:


- En madpakke med seks af de billigste.


En smilende ung og hvidkittelklædt ung kvinde langer en indpakket madpakke over disken til Brian, og hun modtager den pengeseddel, som Brian giver hende. Han kigger langt efter hende, da hun går til kasseapparatet for at slå beløbet ind, og for at finde byttepenge.


Brian kunne godt tænke sig, at det tog lidt længere tid, at hun stod dér med ryggen til, og fandt byttepenge. Hun har flotte ben, men det tager ikke lang tid, før Brian har fået sine byttepenge – æv, det var lige hurtigt nok.


For hurtigt, synes Brian.


Da de går ud af butikken, vender Brian sig om, og siger kækt med to fingre som hilsen mod tindingen:


- So long, farveller min pige. Vi ses.


Den hvide kittel står tilbage. Hun kigger, og smiler efter den friske fyr i det lidt slidte og hullede arbejdstøj. Han larmer en del, da han går ud ad døren, da hans jernbeslåede spidsnæsede træsko, skraber mod forretningens terrazzogulv.


Kunderne i butikken kalder den unge piges opmærksomhed tilbage til ekspeditionen.


Brian og Benny går tilbage mod værkstedet. På vejen hjem til værkstedet, skal de dog lige ind omkring kioskmanden, for at købe de varer, som de andre svende har bestilt.


Mest øl og formiddagsblade.


Da de kommer tilbage til værkstedet, bliver de ikke ligefrem mødt med glæde og taknemmelighed:


- Hvor Fanden bliver I af. Vi har sgu da ikke hele dagen til at holde frokost. Vi har en akkord, som skal passes.


Der falder endelig ro over værkstedet. Svendene sidder omkring et stort til lejligheden opsat bord, lavet af en stor halvbeskidt møbelplade på to bukke, midt i lokalet og spiser de sammenklappelige madder direkte fra de åbnede madpakker med deres store barkede og ofte olierede hænder. Det hele bliver skyllet ned med en øl – eller to. De fleste sidder med Ekstrabladet, og har slået op på dagens Side 9-pige, der er genstand for lumre mandebemærkninger. Kun værkstedets ældste svend, Petersen, og som Benny arbejdede for i formiddags, sidder lidt for sig selv, og læser gårds-dagens Land og Folk, som han selv har medbragt hjemmefra.


Lærlingene har ikke noget fast spisested. De har samlet sig omkring en af lærlingenes filebænke, som i dagens anledning er ryddet, så alle kan sidde rundt om det.


Humøret er højt. Vittigheder og jokes flyver hen over bordet, hvor den ene læredreng efter den anden forsøger at overgå hinanden i spøjse indfald og historier, der for hovedpartens vedkommende ligger langt under bæltestedet.


Benny er noget forbavset over sprogbruget blandt sine nye og ældre lærekammerater. Han var slet ikke klar over, hvordan tonen på værkstedet mellem lærlingene var. Han sidder både overrasket og smilende, og følger de unge mænds forskellige udfald – uden at blande sig.


Benny skal ikke sige noget, for så vil opmærksomheden falde på ham. Han overlader det derfor trygt til de andre at overgå hinanden i historier og jokes. Han har heller ikke meget at bidrage med. For selv om han har en klar fornemmelse, at læredrengene lyver hurtigere end en hest kan rende om deres egne bedrifter – især udi det seksuelle, så ved Benny også godt, at han ikke har nogen som helst erfaring i det, der bliver diskuteret ved frokostbordet.


Så hellere holde kæft.


Efter frokost beder en af svendene, Nielsen, Benny om hjælpe sig med at slæbe nogle rustfrie stålplader ind fra skuret i gården.


Pladerne, der er lavet af rustfrit stål, er millimeter tynder, men vejer alligevel godt til på grund af deres længde og bredde, der er tre gange halvanden meter. De er to mand om at slæbe dem ind på værkstedet, hvor de lægges vandret over to store træbukke.


Der skal passes vældig på, da de er så tynde, at de sagtens kan skære en finger af, hvis de falder ned fra bukkene, og en af fingrene kommer mellem stålpladen og gulvet.


Der skal ikke kun bæres én plade ind, men hele tre. Det får sveden frem på både Benny og Nielsens pander.


Der er tale om manuelt arbejde af den hårde slags.


Når pladerne er lagt op på bukkene, skal hver af pladerne klippes i to kæmpestore cirkelrunde stykker, der senere skal danne grundlag for en stålbeholders bund og top.


Nielsen optegner med en solid stangpasser de to store cirkler, og trækker herefter pladen hen til en manuel blå pladesaks. Deler først pladen i to lige store dele. Den ene halvdel lægges tilbage på bukken, mens den anden halvdel i mindre lige stykker bliver klippet til, så tæt på cirkelstregen som muligt.


Herefter bliver stålpladen med den store pladesaks skåret lige i den optegnede streg, så stålpladen bliver fuldstændig cirkelrund.


Det er vigtigt, at pladen drejes langsomt rundt samtidig med, at der klippes, for ellers går klippeprocessen i stå. Saksen sætter sig fast, og man kommer ingen vegne.


Det er Bennys opgave at holde pladen i vage, og følge svendens lette ryk i pladen, så skæret ikke kommer uden for den streg, der er tegnet med den store stangpasser.


Det er første gang, at Benny ser hvordan, man tilpasser en bundplade til en stor stålbeholder. En stålbeholder, der til slut skal indeholde mange tusinde liter øl, og som til sidst skal monteres på bryggeriet Tuborg ude i Hellerup.


Den monotone arbejdsgang med at holde stålpladerne vandret bliver lige pludselig afbrudt af Nielsen:


- Handsker, hvor har du handskerne? For helvede, du ødelægger jo dine hænder, hvis du ikke har handsker på.


Benny ser ned på sine hænder, og kan godt selv se, at det er lige før, at de bløder, af de ridser som stålpladernes kant har efterladt i hans håndflade.


Nielsen fortsætter:


- Har værkfører Johansen ikke fortalt dig det – åhh, det ku’ nu ligne ham.


Benny mener ikke at have hørt værkfører Johansen snakke om arbejdshandsker.


Han aner heller ikke, hvordan han skulle få fat i dem.


Han har godt nok set, at der rundt om på flere af værkstedets filebænke ligger forskellige slags arbejdshandsker, der er lavet af et tykt bearbejdet gråt stof med læderindlæg i håndfladerne. Men de er jo ikke hans, og han har ingen anelse om, hvordan han selv skal få fat i sådan nogle.


- Du skal gå ind til værkføreren og be’ om at få et par, og det er nu. Det kunne fandeme ligne dem at spare på sikkerhedsudstyret.


Benny er klar over, at de ikke kommer videre i arbejdet førend han har været inde i Værkførerburet og bedt om nogle arbejdshandsker. Værkførerburet ligger i forlængelse af Mesters kontor, med en hel væg vendt ud mod værkstedet bestående af småsprossede vinduer fra gulv til loft.


Benny har dagen igennem set værkføreren, sidde bag sit arbejdsbord og kigget ud på værkstedet for at overvåge, hvordan arbejdet skred frem. Men siden de mødtes ude i omklædningsrummet, har de ikke udvekslet et ord.


Nu skal han ind til ham. Han er rystende nervøs, og får fremstammet:


- Øhh, jeg skulle høre, om jeg kunne få et par arbejdshandsker?


Værkføreren ser over på Benny, og spørger:


- Hvem taler du til?


- Øhh, Dem, Værkfører.


Værkføreren kigger hen over sine briller, og ser direkte på Benny:


- Mig? Det gør man ikke med hænderne i lommen.


Benny flår hænderne op af lommen, og siger undskyld.


Der er tavshed, indtil værkføreren siger:


- Hvad var så det, du spurgte om?


- Jo, det er Nielsen, der siger, at De ved hvordan jeg skal få nogle arbejdshandsker, da jeg skal hjælpe ham med at klippe nogle stålplader derude. Benny peger ud, hvor Nielsen står.


- Nå det mener han. Det kan han såmænd godt have ret i.


Værkføreren rejser sig fra stolen, og sammen med Benny går de ud i omklædningsrummet, hvor der for enden af rummet står et kæmpe stålskab med en række skuffer. Han trækker en af skufferne ud, hvor der ligger en halv snes helt nye arbejdshandsker. Han tager det øverste par op, og rækker dem til Benny.


- Her, det går jo ikke, at du kommer til skade den første dag, du er her, men pas nu godt på dem.


Benny vender tilbage til Nielsen, hvorefter de genoptager deres arbejde. Nu med arbejdshandsker til Benny.


Arbejdsdagen lakker endelig mod enden. Svendene er begyndt at samles i små grupper for at få sig en fyraftensbajer og en sludder. Lærlingen samles også, men det er for at påbegynde oprydningen af værkstedet. Der skal ryddes værktøj op, svejsemaskiner skal stilles på plads, ubrugte stålplader skal slæbes tilbage i skuret, og så skal alle gulvene fejes.


Det er allerede blevet mørkt, da Benny på gåben vender hjem ad.


Han bor alene sammen med sin mor.


Benny har boet sammen med sin mor i et par år - efter at forældrene har været igennem en voldsom og højrøstet skilsmisse.


Benny ser for tiden ikke så meget til sin far, og så vidt han ved, bor han nu fast nede på sit lille motorskib, der ligger fortøjret i Sundby Bådehavn. Ja, hvis den ikke er klodset op på kajen for vinteren.


Benny låser sig ind i lejligheden, og råber hej til sin mor, der sidder i stuens eneste lænestol, og ryger sig en smøg.


Da Benny dukker op, kommer hun i tanke om, at der også skal laves aftensmad. Hun rejser sig, tager forklæde på, og går ud i det lille køkken, der ligger i forlængelse af entreen.


Moren spørger:


-Hvordan gik det så? Kunne du finde ud af det?


- Det gik vist ret godt, men hold da helt kæft, hvor er det hårdt, svarer Benny.


- Nå, nu har du da også fortjent noget aftensmad. Jeg går straks i gang, siger moderen kærligt, og en lille smule stolt.


Herfra fortsætter hun:


- Poul har været forbi, og spurgte om I havde en aftale om at gå i biffen i aften. Jeg mener, at han sagde noget om en film, der handler om æbler.


- Æbler, hva’ Fanden ævler han om? Jeg er sgu for træt til at gå i biffen i aften. Jeg gider faktisk ikke, svarer Benny.


- Så må du nok hellere få ringet til Poul og aflyse jeres aftale, for jeg er ret sikker på, at han forventer, at du kommer, følger moren op:


- Det vil ikke se godt ud, at han står der foran biografen, og du kommer ikke. Det kan du simpelthen ikke være bekendt.


- Ja, ja, jeg skal jeg nok ringe, lyder det træt fra Benny.


Moren er efterhånden klar med maden. Den står på godt udkogte kartofler, brun sovs i rigelige mængder og stegt medisterpølse:


- Kunne du ikke hjælpe lidt til med at dække bord, Benny?


- Jo, jo, lyder det lidt tvært fra Benny, der går ud i køkkenet for at finde to flade tallerkener i køkkenskabet og to sæt bestik i skuffen under køkkenbordet.


Det hele bliver placeret inde i den lille spisestue på det spisebord, der altid er dækket af en blomstret voksdug.


Maden kommer ind på bordet, og Benny og moren sidder over for hinanden, og siger ikke mange ord til hinanden, mens de spiser. Da de er færdige med at spise, skubber de begge to spisestolene tilbage fra bordet, og sidder tilfredse og slår maver. Moren tænder straks en smøg.


- Sku’ du ikke ringe til Poul? – Telefonen står derover på kommoden, men tal nu ikke for længe. Det koster.


Benny er ikke meget for det. Han gider faktisk ikke. Dagens arbejde har gjort ham træt og øm i hele kroppen. Han så helst sine dyner, så han kunne komme nogenlunde frisk på arbejde i morgen tidlig.


Men, men for hvis han har lovet at gå i biffen sammen med Poul, som han dog ikke husker, så må han hellere få ringet og aflyst deres møde, hvor svært det ellers kan være.


Han går hen til den lille kommode af teaktræ, hvor alle nipstingene står på, og løfter røret på den store sorte bakelittelefon, og drejer Pouls nummer. Det tager lidt tid, inden røret i den anden ende bliver taget:


- Ja, det er hos Jakobsen, hvem taler jeg med? lyder det fra en lidt træt kvindestemme.


- Øhh, det er Benny. Er Poul hjemme?


I den anden ende af røret hører han en kvindestemme råbe:


- Poul, Poul, det er Benny. Han er i røret.


Der går lidt tid, og Benny hører fodtrin gennem telefontragten:


- Ja, det er Poul. Benny ikke?


Benny siger ned i røret:


- Jo, det er mig. Den gamle siger, at du var forbi og fablede noget om en fed film i Ama’r Bio der bl.a. handler om æbler.


I den anden ende af røret hvisker Poul:


- Æbler og æbler er så meget sagt, men har du ikke set plakaten nede i Ama’r Bio? Der går en film, der hedder: Jeg – en kvinde, og plakaten viser en ung dame, der spiser et æble.


- Den har jeg sgu ikke hørt om. Hva’ fanden handler den om? Men jeg tror sgu ikke, at jeg gider. Jeg er fandeme så træt, som ind i helvede. Jeg har være på arbejde hele dagen. Jeg er startet på et værksted som smedelærling. Det er fandeme hårdt, du.


Benny vil hellere gå i seng og sove.


Men Poul giver ikke sådan op:


- Der er masser af bare patter. Kom nu.


- Hvad var det, du sagde, den hed? lød det lidt mere interesseret fra Benny.


- Skide være med hvad den hedder. Det er en dansk film. Jeg har hørt den er fuld af nøgne damer. Møgfræk, lød det lokkende fra Poul.


– Er den så ikke forbudt for børn? spørger Benny lidt bekymrende.


– Jo Fandeme er den forbudt for børn, men hold nu helt kæft. I Ama’r Bio lader de jo alle slippe igennem uanset alder, svarer Poul kækt.


- Ja, ja, okay, så kommer jeg – er det klokken syv? får Benny endelig sagt.


- Okay, så mødes vi foran Ama’r Bio et kvarters tid før. Så køber vi noget popkorn, og ser på damer ude på Strassen, er det sidste Benny hører, inden røret lægges på.


Benny vender sig mod sin mor:


- Mor jeg tror sgu’, jeg alligevel går i biffen med Poul.


Moren ser lidt forvirret ud over Bennys ændrede planer.


– Du sagde ellers? Smiler hun.


– Ja, ja, jeg siger jo så meget, afbryder Benny studs.


Efter en kort pause spørger han:


- Kan du låne mig en tier?


- Jeg troede ellers, du var træt, og hellere ville blive herhjemme. Du skal jo op og på arbejde i morgen, siger moren stadig med et lille smil om læben.


- Nej, nej, jeg har lovet at gå i biffen med Poul – og som du selv siger, skal man holde det, som man lover, svarer Benny lidt indsmigrende.


Han får en tikroneseddel af moren - Husk nu at den kun er til låns, og kom nu hjem i god tid.


- Ja, ja, bliver der svaret, og Benny er ude af døren med et:


- So long.


Det bliver besvaret med et bekymret:


- Husk nu - ikke for sent. Du skal op i morgen tidlig.


Lidt før midnat ligger Benny endelig i sin seng. Biografturen havde været en stor skuffelse. Kedelig som ind i helvede. Rigtig var det, at der i flere scener blev vist bare bryster. Det havde i det hele taget været en langsom film med masser af snak og rigtig langt mellem nøgenscenerne.


Som Benny forstod filmen, så handlede den om en svensk kvindes forhold til en række mænd. Så kyssede de, og så gik hun nøgen i bad. Ja, det var alt.


Det var alene nøgenscenerne, der havde holdt Benny vågen, og så ikke at forglemme Pouls lumre bemærkninger, når kvinden blev vist med blottede bryster.


- Fem krone for at se et par nøgne patter i nogle minutter. Det er sgu for meget, tænker Benny.


Trætheden er dog ved at overmande ham, og med hænderne under dynen, får han spændingerne ud af kroppen.


Han tænker tilbage på værkstedet:


- Det er da gået meget godt.


Han synes godt nok, at nogle af svendene er lidt mærkelige, men mødet med Brian havde været positiv, da han både havde været frisk og morsom.


Han glæder sig vildt til at lære ham nærmere at kende.


Mens han er ved at trænge ind i søvnen, kommer han til at tænke på, at det alligevel havde været godt, at hans mor for en måneds tid siden i Berlingeren havde set, at et smedeværksted lige i nærheden af hvor de boede, søgte en lærling. Det havde ført til, at han sammen med moren havde været nede hos smedemesteren og fået aftalt, at Benny i begyndelsen af november kunne starte på en læreplads.


Moren, der selv er ufaglært, vidste bedre end nogen anden, at en læreplads – uanset i hvad - er en af vejene væk fra dårlig løn, arbejdsforhold og arbejdsløshed. Hun har også for længst accepteret, at hendes søn ikke rigtig kan betale kostpenge de første år han er i lære. Der kunne ellers være godt brug for de kostpenge, for det er ikke helt billigt at have en halvvoksen søn boende derhjemme. Han spiste som et tærskeværk, og han skulle også en gang i mellem have lidt kluns på kroppen. Hendes løn som ufaglært og eneforsørger rakte ikke langt. Men det var vel det mindste, hun kunne gøre for sin søn?


- Men hold nu helt kæft hvor er det et hårdt arbejde at være smed, når Benny lige at tænke, inden han er faldet ind i en dyb, dyb søvn.









Fileskole 1966


Midt i januar har mørket og kulden virkelig taget fat.


Det er mørkt, når man går i seng, og det er mørkt, når man står op.


Frosten er også begyndt at vise tænder – især om natten. Opholder man sig indendørs, skal det elektriske lys stort set være tændt hele den lange dag.


Det er første dag, hvor et nyt hold lærlinge skal begynde på Fileskolen. En dagskole der skal lære dens elever at bruge forskellige håndværktøjer på en korrekt måde. De skal lære at file med metalfile og save med nedstrygere på allehånde forskellige metalklodser og plader.


Fileskolen hedder i virkeligheden Metalfagenes Grundskole, som der står på et stort metalskilt lige ude ved indkørslen. Skolen samler alle nye lærlinge fra de mindre københavnske metalværksteder, som ikke har deres egen fileskole, som man ser det på de store metalarbejdspladser så som B&W og Thrige-Titan.


Skolen er for lærlinge inden for så forskellige fag som klejnsmede, maskinarbejdere, bilmekanikere og værktøjsmagere.


Skolen er bygget af billig grå beton, og ligner en række forvoksede kæmpe grå cigarkasser med små firkantede vinduer.


Klos op ad skolen ligger Det Nye Grønttorv, som er flyttet ud til Valby tæt på Folehaven. Inde fra Det Nye Grønttorv lyder en fandens larm fra lastbiler og trucks, der kører ind og ud mellem hinanden. Mænd står og råber og fægter med armene, når de dirigerer de forskellige køretøjer ind på de forskellige på- og aflæsningsramper, der ligger i en lang række op mod Fileskolen. Selv om der er et stort leben inde på Grønttorvet, når de unge fra Fileskolen møder ind, er det så sent på morgenen, at Grønttorvet så småt er ved at lukke ned for dagens salg og auktioner. Haller og oplagspladser er ved at blive affolket, da lastbilerne er ved at køre ud til detailhandlerne i København, eller det usolgte frugt og grønt køres tilbage til de gartnerier, hvorfra de tidligt denne morgen kom fra.


Det er mandag morgen og første undervisningsdag, hvor alle de unge mænd, eller voksne drenge, langsomt er ved at møde lidt klatøjede ind i skolens store fællesrum, der samtidig anvendes som skolens fælleskantine. Der er ikke en eneste kvindelig lærling på dette hold.


Det er en undervisningsdag, som Benny har glædet sig til ret længe. For arbejdet hjemme på værkstedet opleves efterhånden utrolig ensformigt, og han har svært ved at se, at han lærer så meget ved stort set kun at feje gulve, lave indkøb til svendene og slæbe tynde rustfrie stålplader fra skuret og ind på værkstedet - og tilbage igen ved fyraftenstid. Alt i alt fungerer han nærmest som medhjælpende arbejdsdreng.


Egentlig smedearbejde har han ikke set meget til. Han har dog i ledige stunder fået lov til at argonsvejse i forskellige fraklippede pladestumper. Men rigtig lært noget har han ikke.


Han har klart følt, at han bare har været billig arbejdskraft til 49 kr. for en 45 timers arbejdsuge. En timeløn på lidt over en krone er ikke imponerende.


Det mest ophidsende har været at gå i byen for Mester og købe almindelige dagligvare så som kaffe, smør og toiletpapir. Det vigtigste ved indkøbene har været, at varerne er blevet sat ned i bagagerummet af Mesters egen private personbil, og at regningen skulle stiles til firmaet, og at det her tydeligt skulle fremgå, at der er tale om personalekøb til firmaet Rustfri Stålindustri. De største indkøb til Mester foregik som regel mest om lørdagen, hvor arbejdsdagen sluttede allerede kl. 12.


Benny havde haft rigtig travlt op til jul. Det var imponerende, hvor meget Mester købte hjem til sig selv – ikke kun hos købmanden, men også oppe i Regama, der er et varehus på linje med Daells Varehus – bare meget mindre. Et varehus, der faktisk hedder Amager, men som bliver stavet bagvendt.


Om lørdagen gik det meste af arbejdstiden med indkøb for Mester privat og oprydning på værkstedet. Det er der ikke meget smedelæring i.


Benny er endelig kommet på fileskole. Her skal han de næste små to måneder lære smedefagets forskellige håndværksmæssige finesser bedre at kende. Oven i det er der heller ikke skolegang om lørdagen, hvilket Benny værdsætter helt vildt. Han ser frem til at have hele lørdagen for sig selv.

